Егъэджэныгъэ IэнатIэм зегъэужьыныр къалэн нэхъыщхьэхэм ящыщщ
КъБР-м и Iэтащхьэ КIуэкIуэ Казбек иджыблагъэ яхуэзащ республикэм и егъэджэныгъэ IэнатIэм и IэщIагъэлIхэм.
ЗэIущIэм хэтащ КъБР-м и Правительствэм и УнафэщI Мусуков Алий, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Езауэ Анзор, ди щIыналъэм и курыт еджапIэхэм я унафэщIхэу Пешковэ Людмилэ (Налшык къалэм дэт лицей №2-нэ), Текуев Аслъэн (Налшык къалэм дэт курыт школ №6-нэ), Хъарзынэ Заур (Налшык къалэм дэт курыт школ №7-нэ), Нэгъуей Ахьмэд (Бахъсэн къалэм дэт курыт школ №2-нэ), Никитин Андрей (Прохладнэ къалэм дэт лицей №3-нэ), Тохъутэмыщ Иринэ (Къубэ-Тэбэ къуажэм дэт курыт школ №1-нэ), Къалэжьокъуэ Рометэ (Къармэхьэблэ къуажэм дэт, Къамбий Мухьэб и цIэр зезыхьэ курыт школ №1-нэ), Щоджэн Мартуз (Урыху къуажэм дэт курыт школ №2-нэ), Хиврич Еленэ (Ново-Ивановскэ жылэм дэт лицей №7-нэ), Жазыкоевэ Раузат (Заречнэ къуажэм дэт курыт школ), ЩауэцIыкIу Галинэ (Тэрч къалэм дэт курыт школ №2-нэ), Алборэ Аслъэн (Старэ Шэрэдж къуажэм дэт курыт школ №1-нэ), Бекъул Маритэ (Шэджэм къалэм дэт курыт школ №5-нэ), Уянаев Мурат (Къэщкъэтау жылэм дэт курыт школ), Атмурзаев Мухътар (Гундэлэн къуажэм дэт курыт школ №4-нэ).
КIуэкIуэ Казбек къызэхуэсахэм ягу къигъэкIыжащ егъэджэныгъэ IэнатIэм зегъэужьыныр къалэн нэхъыщхьэхэм зэращы-щыр. Ар къытеувыIащ УФ-м и Президент Путин Владимир Къэрал Советым и зэхуэсу дызэрыт илъэсым и шыщхьэуIум и 25-м иригъэкIуэкIам егъэджэныгъэм гулъытэ хэха зэрыщыхуищIам. Республикэм и Iэтащхьэм и къэпсэлъэныгъэм щиубзыхуащ щIыналъэм и егъэджэныгъэ IэнатIэм зэрызиужьыпхъэ унэтIыныгъэ нэхъыщхьэхэр. Апхуэдэхэм ящыщщ еджапIэхэм я мылъку-техникэ лъабжьэр гъэбыдэныр, егъэджакIуэ IэщIагъэм и пщIэр, егъэджэныгъэм и фIагъыр къэIэтыныр.
КъБР-м и Iэтащхьэм къиIэта псалъэмакъым пащэу, зэхуэсым цIыху зыбжанэ къыщыпсэлъащ иужьрей зэманым IэнатIэм игъуэт зыужьыныгъэм теухуауэ. Къапщтэмэ, гулъытэншэ хъуркъым курыт школхэм я мылъку-техникэ лъабжьэр нэхъри гъэбыдэныр, апхуэдэу республикэм и щIыпIэхэм щIэх-щIэхыурэ къыщызэIуах еджапIэщIэхэр, гъэсапIэщIэхэр. 2021 — 2022 гъэ еджэгъуэщIэм и пэщIэдзэм ирихьэлIэу курыт еджапIэщIэу 3-м я бжэхэр къыхузэIуахащ ныбжьыщIэхэм. Апхуэдэхэщ Шэджэм къалэм, Солдатскэ станицэм, Ново-Ивановскэ къуажэм дащIыхьа школыщIэхэр. Дызэрыт илъэсым къриубыдэу а ухуэныгъэхэм хуэдэ щаублэнущ щIыпIиплIым: Нарткъалэ, Прохладнэ къалэхэм, Къубэ-Тэбэ, Красносельскэ къуажэхэм. Министр Езауэ Анзор зэрыжиIамкIэ, 2022 гъэм къриубыдэу щIадзэну я мурадщ иджыри апхуэдэ ухуэныгъибгъу. Мы зэманым хоплъэ абыхэм епха техническэ Iуэхугъуэхэм. КъыкIэлъыкIуэ илъэсым ди республикэм аргуэру щаухуэнущ школакIуэ 1500-рэ зэкIуэлIэн курыт еджапIэ ин. Псори зэхэту къапщтэмэ, 2024 гъэм ирихьэлIэу хьэзыр хъунущ ныбжьыщIэ мини 8,5-рэ щеджэфыну IуэхущIапIэщIэхэр. Апхуэдэу нэхъ тынш хъунущ щIэныгъэ зэгъэгъуэтыным и Iуэхур.
КъинэмыщIауэ, зэгъэпэщыжыныгъэ лэжьыгъэфIхэр щрагъэкIуэкIащ Дзэлыкъуэкъуажэрэ Пролетарскэ жылэмрэ дэт курыт школхэм. Шэрэдж Ищхъэрэ, Малкэ къуажэхэм щекIуэкI зэгъэпэщыжыныгъэхэр илъэсым и кIэм зэфIэкIынущ. «Егъэджэныгъэ» лъэпкъ проектым къыщыгъэлъэгъуа Iуэхугъуэхэм япкъ иткIэ, ди республикэм и курыт школхэм я спорт залхэу 20-р зыхуей хуагъэзэжащ, еджапIэ 54-м папщIэ къащэхуащ компьютер минрэ ныкъуэрэ.
Мусуков Алий къызэхуэсахэм яжриIащ УФ-м и Президентым и жэрдэмкIэ къуажэ школхэр зэпэщ щIынымкIэ яубзыхуа, илъэси 5-м тещIыхьа федеральнэ программэм ди республикэм щылажьэ курыт школ 63-м епха ухуэныгъэ 75-рэ зэрыхиубыдэр.
Зэхуэсым къыщаIэта Iуэхугъуэхэм ящыщщ курыт школхэм я тхылъ фондхэр къэгъэщIэрэщIэжыным, еджакIуэхэр пщтыру гъэшхэным, школ транспортым, ЕГЭ-р зэрегъэкIуэкIыпхъэм, нэгъуэщIхэми ехьэлIахэр. Гулъытэ щхьэхуэ зыгъуэтахэм ящыщщ ныбжьыщIэ-хэм я шынагъуэншагъэр къызэгъэпэщыныр. КIуэкIуэ Казбек къызэрыхигъэщамкIэ, а Iуэхум набдзэгубдзаплъэу хущытын хуейщ, ныбжьыщIэ гупхэм я хьэл-щэным, ахэр дэзыхьэх Iуэхугъуэхэм щыгъуазэу щытыпхъэщ егъэджакIуэхэри, гъэсакIуэхэри, адэ-анэхэри. Абы ехьэлIауэ зэхуэсым къыщащта унафэхэм ящыщщ, нэхъапIэм зэрыщытам хуэдэу, жылагъуэм пщIэ щызиIэ цIыху цIэрыIуэхэмрэ ныбжьыщIэхэмрэ я зэхуэзэхэр школхэм къыщызэгъэпэщыныр.
ЕгъэджакIуэм и пщIэр жылагъуэм нэхъри къыщыIэта зэрыхъунум щытепсэлъыхьым, Мусуковым жиIащ республикэм и школхэм я IэщIагъэлIхэм я улахуэр проценти 10-кIэ зэрыхэхъуар. ЩIыналъэ бюджетым къыхэкIа а мылъкур егъэджакIуэхэм иратынущ фокIадэ мазэм и улахуэм щIыгъуу, апхуэдэу ар яIэрыхьакIэщ шыщхьэуIу мазэм лэжьахэм. А Iуэхур адэкIи егъэфIэкIуэныр и нэIэм щIэтщ ди къэралым и Президентым. ЕгъэджакIуэм и пщIэр къэIэтыным хуэгъэпса Iуэхугъуэхэм ящыщщ ШколакIуэхэм я урысейпсо олимпиадэхэм щытекIуа ныбжьыщIэхэр зыгъэхьэзыра егъэджакIуэхэр саугъэт щхьэхуэкIэ гъэпэжэныр. КъБР-м и Iэтащхьэм къыбгъэдэкI апхуэдэ тыгъэ мы гъэм япэу ялъысынущ олимпиадэхэм я щIыналъэ Iыхьэм щытекIуахэр зыгъэхьэзыра егъэджакIуэ 48-м, апхуэдэу зэпеуэхэм я кIэух Iыхьэм пашэ щыхъуа школакIуэхэм ядэлэжьа егъэджакIуи 3-м, анэдэлъхубзэхэмкIэ екIуэкIа зэпеуэхэм щытекIуахэр зыгъэхьэзыра IэщIагъэлIи 7-м.
Школ IэщIагъэлIхэм я зэфIэкIым, Iэзагъым хэгъэхъуэнри мыхьэнэшхуэ зиIэ Iуэхуу къыщалъытащ зэхуэсым. Республикэм и Iэтащхьэр егъэджэныгъэмкIэ экспертхэм иджыблагъэ щахуэзам щыгъуэ, абыхэм унафэ яхуищIащ курыт школхэм я рейтинг зэхагъэувэну, IуэхущIапIэхэм ящыщ дэтхэнэми щIына-лъэ егъэджэныгъэ IэнатIэм и зыужьыныгъэм хуищI хэлъхьэныгъэр къыщыгъэлъэгъуа хъун папщIэ. КъинэмыщIауэ, зэхэгъэувапхъэу къилъытащ егъэджакIуэхэм я щIэныгъэм хэгъэхъуэным теухуа щIыналъэпсо программэ.
ЗэIущIэм щыжаIа псори къызэщIикъуэжу, абы къыщыпсэлъащ КIуэкIуэ Казбек. Республикэм и Iэтащхьэм КъБР-м и Правительствэм къалэн хуищIащ щIыналъэм и курыт еджапIэхэм я унафэщIхэр зыгъэпIейтей упщIэхэмрэ Iуэхугъуэхэмрэ тэрэз щIыным ехьэлIа лэжьыгъэхэр зэфIагъэкIыным епхауэ.
ТАМБИЙ Линэ.
